Nägin sellist lõikepead esimest korda, sest siiani polnud ma võsametsandusega tegelenud. Pikemad lepad lõigatakse umbes 5 m kõrguselt pooleks ja pärast võetakse alumine tüükaosa ka maha. Lühemat kraami pole pooleks lõigata vaja. Haaratsite  vahel lõikab giljotiin peenikesi puid korraga mitmekaupa koos, jämedamaid ühekaupa. Kraavikaldale koondatakse   parajad virnad, kust hiljem laadimiseks "suutäied" kätte saab. Sama  masinaga toimub ka kokkuvedu laoplatsile, kust omakorda pärast mõnekuulist kuivamist kogu kraam puiduhakkurist läbi lastakse ja soojajaamadesse laiali veetakse. Hea, et mu sünnikodu laudaesisel on suur rohuplats, mis laoplatsiks sobib. Ei olnud sel suvel jõudu kogu seda ala puhtaks niita ja nüüd kaobki kuivanud rohi virnade alla.